Úrad vlády  SR	Na rokovanie vlády SR
Sekcia hospodárskej politiky	dňa 3. 4. 2002
	k číslu: 2208/2002
		k bodu: 16

S t a n o v i s k o

k Návrhu na zrušenie úlohy vyplývajúcej z uznesenia vlády SR č.19, bod C.3 zo dňa 10. januára 2002 k správe z 19.riadneho zasadnutia Rady colnej únie Slovenskej republiky a Českej republiky uskutočneného dňa 2. novembra 2001 v Bratislave

	I.

Materiál predkladá minister hospodárstva SR na základe uznesenia vlády SR č. 19 z 10.1.2002. Obsahuje návrh uznesenia, predkladaciu správu, vyhodnotenie pripomienkového konania, prílohy, návrh komuniké.
   
Bod C.3 uznesenia vlády SR č.19/2002 obsahuje úlohu „vypracovať procedurálne pravidlá pri riešení dovozov komodít v rámci colnej únie SR a ČR vo väzbe na ochranné opatrenia WTO so zreteľom na ustanovenia Zmluvy medzi SR a ČR o vytvorení colnej únie a tieto predložiť na rokovanie vlády; týka sa zavádzania množstevných opatrení českou stranou v rámci colnej únie - napr.dovoz izoglukózy“. Nakoľko jestvujúci procedurálny rámec sa pokladá za postačujúci pre riešenie problému zvýšených dovozov v rámci colnej únie, navrhuje sa predmetnú úlohu zrušiť.

		II.

V medzirezortnom pripomienkovom konaní k predloženému návrhu neboli vznesené žiadne pripomienky.

		III. 

Uznesením vlády SR č. 50/1996 boli schválené Zásady postupov pri odovzdávaní informácií vyplývajúcich zo Zmluvy medzi SR a ČR o vytvorení colnej únie, ktoré vytvárajú procedurálny rámec i pre  riešenie zvýšených dovozov v rámci colnej únie, ktoré poškodzujú alebo hrozia poškodiť trh zmluvnej strany (článok 22 Zmluvy o colnej únii).  Pre riešenie prípadných sporov zmluvných strán sú určené Pravidlá Rozhodcovskej komisie colnej únie SR a ČR platné od roku 1997.  Z uvedených dôvodov je návrh na zrušenie úlohy opodstatnený.

K predloženému návrhu nemáme pripomienky. Vláde SR odporúčame predmetnú úlohu zrušiť.

Bratislava  28. 3. 2002